b'\n_START_ARTICLE_\nNaum Gabo\n_START_PARAGRAPH_\nNaum Gabo (1890\xe2\x80\x931977) oli syntyj\xc3\xa4\xc3\xa4n ven\xc3\xa4j\xc3\xa4njuutalainen, Englannissa ja Yhdysvalloissa ty\xc3\xb6skennellyt kuvanveist\xc3\xa4j\xc3\xa4, joka oli kineettisen taiteen pioneereja ja t\xc3\xa4rke\xc3\xa4 konstruktivismin edustaja._NEWLINE_Gabo opiskeli Saksassa tekniikkaa ja l\xc3\xa4hti Pariisiin 1913 taiteilijaveljens\xc3\xa4 luokse. Insin\xc3\xb6\xc3\xb6riopinnot auttoivat h\xc3\xa4nt\xc3\xa4 my\xc3\xb6hemmin mekaanisia osia sis\xc3\xa4lt\xc3\xa4vien veistosten luomisessa. Jo Saksan-aikoinaan Gabo tutustui Wassily Kandinskyyn ja abstraktiin taiteeseen. Vallankumouksen j\xc3\xa4lkeen Gabo palasi Ven\xc3\xa4j\xc3\xa4lle. 1920-luvulla h\xc3\xa4n joutui poliittiseen ep\xc3\xa4suosioon ja muutti Saksaan, jossa opetti muun muassa Bauhausissa. Natsien vallan lujittuessa Gabo siirtyi ensin Ranskaan jossa ty\xc3\xb6skenteli Piet Mondrianin kanssa, ja sielt\xc3\xa4 Englantiin. H\xc3\xa4n tutustutti kokonaisen sukupolven brittil\xc3\xa4isi\xc3\xa4 kuvanveist\xc3\xa4ji\xc3\xa4 konstruktivismiin. H\xc3\xa4nen oppilaistaan tuli toisen maailmansodan j\xc3\xa4lkeen brittil\xc3\xa4isen modernin taiteen johtohahmoja._NEWLINE_1946 h\xc3\xa4n muutti Yhdysvaltoihin, josta sai kansalaisuuden 1952.'